laion/Wikipedia-Exotic huggingface dataset:
תרבות עמק אופאנו

תרבות עמק אופנו היא תרבות חקלאית ועירונית עתיקה ומורכבת שהתקיימה בעמק אופאנו בדרום אקוודור במשך כ-1000 שנה בין 500 לפני הספירה ועד 300 או 600 לספירה. תרבות עמק אופאנו התפרסה על פני כאלף קילומטרים וכללה לפחות חמש ערים גדולות, מורכבות מבחינה הנדסית, מוקפות בכפרים רבים שרובם התקיימו באמצעות חקלאות. הערים היו מחוברות במערכת דרכים סבוכה ומתקדמת. התרבות הקדימה כל חברה מורכבת אחרת ידועה באמזונס בלמעלה מאלף שנה. לאחר שקיעת תרבות זו, כיסו יערות הגשם באזור את הערים והדרכים ודבר קיומן לא נודע לחוקרים ולארכאולוג במשך שנים רבות. העדות המוקדמת ביותר להתיישבות עתיקה באזור עמק אופאנו נמצאה בשנות ה-70 של המאה ה-20. במהלך שנות ה-90, סטפן רוסטיין (צר'), ארכאולוג מהמרכז הלאומי למחקר מדעי של צרפת, החל בחפירות באזור. חקר האתרים הואץ לאחר שממשלת אקוודור מימנה סקר סריקות לידאר של עמק אופאנו ב-2015. הסקר סייע לחשוף כמות מבנים גדולה בהרבה ממה שנחשפה קודם לכן. הצוות של רוסטיין פרסם את הממצאים שלהם מסקר הלידר ב-Science בינואר 2024. האתרים הידועים מתפרסים על פני שטח של כ-300 קילומטרים רבועים בעמק נהר האופאנו. הצוות של רוסטיין דיווח על גילוי של חמש עשרה יישובים, חמישה מהם תוארו כ"יישובים גדולים"; הם נתנו עדיפות מיוחדת לחפירת שני יישובים הידועים בשם קילאמופה (Kilamope) וסנגאי (Sangay). אזור הליבה של קילאמופה מכסה שטח השווה בגודלו לרמת גיזה במצרים או לשדרה הראשית של טאוטיווקאן במקסיקו. לתושבים לא היו אבנים לבניה, כך שהערים נבנו מלבני בוץ. תבנית הבנייה האופיינית באתרים התרכזה סביב במות מלבניות שנבנו על ידי חפירה והשטחה של ראשי גבעות. התגלו כ-6,000 פלטפורמות כאלו, שעליהן נבנו קבוצות של שלושה עד שישה מבנים. ההערכה היא שהמבנים שימשו בעיקר למגורים, אם כי חלקם נחשבים כמבנים למטרות פולחן. בבמות נמצאו אחים ובורות וכן קנקנים, אבנים לטחינת צמחים וזרעים שרופים. מידות המבנים כ-20 מטר על 10 מטר וגובהם 2–3 מטר. במתחם אחד בקילאמופה נמצאה פלטפורמה שגודלה 140 מטר על 40 מטר. מערכת דרכים, שרוחבן כ-10 מטרים ואורכן עד עד 25 קילומטרים, חיברה בין היישובים של העמק. סביב חלק מהיישובים נצפו תעלות ואמצעים לחסימות דרכים, מה שמצביע על כך שהם היו צריכים להתגונן מפני איומים. הארכאולוג אנטואן דוריסון שעובד עם רוסטיין העריך את גודל האוכלוסייה באזור בכ-10,000 תושבים, והעריך כי ייתכן כי בתקופת השיא חיו בתרבות זו 15,000 ואף 30,000 תושבים, גודל דומה לזו של אוכלוסיית לונדון בתקופה הרומית. האריכאולוג מייקל הקנברגר מאוניברסיטת קליפורניה העריך כי המחקר מעיד על אוכלוסייה צפופה מאוד וחברה מורכבת במיוחד. השטחים העירוניים של אתרי עמק אופאנו נמצאו מוקפים בקרקע חקלאית, לרבות שדות וטרסות בגבעות, שגידלו יבולים כמו תירס, מניוק ובטטה. אדמות חקלאיות אלו הוגדרו ברשת של תעלות ניקוז. רוסטיין שיער שהר הגעש סנגאי (אנ') הסמוך סיפק לאזור אדמה עשירה לעיבוד. אסף גולן, ציוויליזציית ענק לא מוכרת נחשפה בעומק האמזונס, ישראל היום, 17/1/2024 Stéphen Rostain et al. ,Two thousand years of garden urbanism in the Upper Amazon. Science 383,183-189(2024).DOI:10.1126/science.adi6317 אשכול של ערים אבודות התגלה ביערות האמזונס, באתר הארץ, 19 בינואר 2024
ג'ים ביץ'

הנרי ג'יימס ביץ' (באנגלית: Henry Jim Beach; נולד ב-9 במרץ 1942), המכונה ג'ים ביץ' או "מיאמי" ביץ', הוא עורך דין ומנהל מוזיקלי בריטי, אשר התפרסם בזכות היותו המנהל המוזיקלי של להקת קווין. את שם החיבה "מיאמי" קיבל מפרדי מרקיורי. את תפקיד מנהל הלהקה קיבל בשנת 1978. עד אז היה בתפקיד עורך הדין של הלהקה. יחד עם דייב רונטרי, ייסד ביץ' את Mercury Phoenix Trust, ארגון צדקה המעלה את המודעות למחלת האיידס. את שנות הלימוד שלו, העביר ביץ' באוניברסיטאות צ'נטלהאם וקווינס, בהן למד משפטים. בנוסף, היה חבר בלהקה קומית באוניברסיטת קווינס. בשנת 1963 יצא לסיבוב הופעות באנגליה וסקוטלנד עם להקת Greame Garden ואריק איידל בתור פסנתרן. ביץ' נשוי לקלאודיה, ולהם בת בשם מטילדה ובן בשם אול. אול ביץ' הוא סולן להקת Yellowire, ובעברו היה קלידן להקת Wire Daisies. ביץ' הפיק את הסרט "רפסודיה בוהמית" המבוסס על הלהקה. את דמותו בסרט גילם טום הולנדר. ג'ים ביץ', במסד הנתונים הקולנועיים IMDb (באנגלית)
מחוז בורגוס

מחוז בורגוס (בספרדית: Provincia de Burgos) הוא מחוז בצפון ספרד, בחלקה הצפון-מזרחי של הקהילה האוטונומית של קסטיליה ולאון. המחוז גובל במחוזות מחוז פלנסיה, קנטבריה, ביסקאיה, מחוז אלבה, לה ריוחה, מחוז סוריה, מחוז סגוביה ומחוז ויאדוליד. בירת המחוז היא העיר בורגוס. שטח המחוז הוא כ-14,300 קמ"ר ובו אוכלוסייה של כ-375,000, כמעט מחציתם מתגוררים בבירה. יישובים אחרים בהם יותר מ-20,000 תושבים, מלבד בורגוס, הם מירנדה דה אברו וארנדה דה דוארו, בשניהם קיימים מפעלי תעשייה רבים. רכס סיירה דה לה דמנדה, המהווה את השלוחה הצפון מערבית של הרי סיסטמה איבריקו (Sistema Ibérico), ממוקם במחוז בורגוס. הנהרות החשובים ביותר החוצים את המחוז הם האברו והדורו. נהר דורו נמצא בדרום המחוז ונשפך אל האוקיינוס האטלנטי בפורטו, פורטוגל. האברו זורם אל הים התיכון. צפון ודרום מזרח המחוז הם הרריים. שינויים היסטוריים בגודל אוכלוסיית המחוז, כפי שנאספו על ידי המכון הספרדי הלאומי לסטטיסטיקה, מפורטים בתרשים הבא: במחוז רשת מסועפת של כבישים מהירים וכבישים בינעירוניים. במחוז פועל נמל התעופה של בורגוס, שדה תעופה אזורי לטיסות פנימיות בספרד. בשנת 2022 החלה לפעול רכבת מהירה AVE בין בורגוס למדריד וזמן הנסיעה לבירת ספרד הוא שעה ו-33 דקות. הקו מופעל על ידי חברת הרכבות הלאומית הספרדית (RENFE). בשנת 2024 מתוכננת התחלת הפעלת רכבות לואו קוסט מהירות בין בורגוס למדריד, שרות AVLO בבעלות חברת הרכבות הלאומית. בבלפואסטה (Valpuesta) התגלו כתבי היד העתיקים ביותר בשפה הספרדית, מהמאה העשירית. מחוז בורגוס מחולק ל-371 רשויות מקומיות. הוא המחוז הספרדי בו המספר הגבוה ביותר של רשויות מקומיות, רבות מהן דלילות אוכלוסין ובהן פחות מ-100 תושבים. מדיה וקבצים בנושא מחוז בורגוס בוויקישיתוף אתר האינטרנט הרשמי של מחוז בורגוס אתר האינטרנט הרשמי של הקהילה האוטונומית של קסטיליה וליאון מחוז בורגוס, באתר אנציקלופדיה בריטניקה (באנגלית) Sierra de la Demanda, Burgos, Sistema Ibérico El AVE de bajo coste llegará a Burgos el año que viene. Diario de Burgos, July 20, 2023. (בספרדית) Valpuesta Foundation is born with the aimn to study and promote Castilian since its very origins
Mercury Phoenix Trust

Mercury Phoenix Trust הוא ארגון צדקה בריטי, אשר מציב בפניו מטרת העלאת מודעות למחלת האיידס. לאחר מותו של פרדי מרקיורי ב-24 בנובמבר 1991, להקת Queen וג'ים ביץ' ארגנו את מופע המחווה לפרדי מרקיורי, אשר התקיים ב-20 באפריל 1992. כל הכנסות המופע שימשו להקמת הארגון, אשר פעיל עד היום. בריאן מיי - גיטריסט להקת Queen רוג'ר טיילור - מתופף להקת Queen ג'ון דיקון - בסיסט להקת Queen (עזב את הארגון בשנת 1997) ג'ים ביץ' - המנהל המוזיקלי של להקת Queen נכון להיום, החברים המרכזיים בארגון הם: בריאן מיי - גיטריסט להקת Queen רוג'ר טיילור - מתופף להקת Queen ג'ים ביץ' - המנהל המוזיקלי של להקת Queen מרי אוסטין - ארוסתו של פרדי מרקיורי אתר האינטרנט הרשמי של Mercury Phoenix Trust (באנגלית)
Made in Stoke 24/7/11

Made in Stoke 24/7/11 הוא אלבום ההופעה השני ואלבום הווידאו הראשון של גיטריסט הרוק הכבד הבריטי-אמריקאי סלאש בהשתתפות זמר המטאל האלטרנטיבי האמריקאי מיילס קנדי, אשר יצא לאור ב-14 בנובמבר 2011. האלבום הוקלט בהיכל ויקטוריה בסטוק-און-טרנט ב-24 ביולי 2011 במסגרת סיבוב ההופעות We're All Gonna Die Tour (במהלכו הוקלט גם האלבום הקודם של השניים, Live in Manchester), אשר נועד לקדם את אלבום הבכורה של סלאש, Slash. בנוסף, מופיע באלבום סולו גיטרה הכולל את הריף של השיר "Anastasia", אשר הוציא סלאש לאור באלבום הבכורה של להקתו העתידית, סלאש בהשתתפות מיילס קנדי והקונספירטורס שנה לאחר מכן. באלבום זה מופיעות גרסאות כיסוי ללהקות בהן היה חבר סלאש בעברו, נינו רוטה, הג'ימי הנדריקס אקספריאנס ושירים מתוך אלבום הבכורה שהוציא לאור בשנה לפני כן, Slash. מידע על האלבום Made in Stoke 24/7/11 באתר MusicBrainz מידע על האלבום Made in Stoke 24/7/11 באתר AllMusic Slash (3) Featuring Myles Kennedy – Made In Stoke • 24/7/11 •, Discogs, ‏14 בנובמבר 2011 (באנגלית)
SS.11

SS.11 (כונה בצה"ל "תגר") הוא טיל נגד טנקים מונחה תיל שבראשו מטען חלול מתוצרת נורד אוויאסיון הצרפתית. זהו אחד מראשוני הטילים נגד טנקים, והראשון שנעשה בו שימוש ממסוקים. הטיל נכנס לשירות לראשונה ב-1956, ויצא משירות בשנות ה-70. הטיל נרכש על ידי צה"ל בשנת 1958, כונה "תגר" והופעל על ידי יחנ"ט 755 של חיל התותחנים. הטילים נורו מקומנדקרים ומזחל"מים. במלחמת ששת הימים כללה יחנ"ט 755 חמש סוללות טילי "תגר" שהשתתפו בקרבות בכל הגזרות. בספטמבר 1967 הטביע צוות מיחנ"ט 755 טרפדת מצרית. בשנת 1968 לקחה יחנ"ט 755 חלק בפעולת כראמה, ולאחר מכן לא השתתפה בפעילות מבצעית. בשנת 1969 אזל מלאי טילי ה-"תגר" בצה"ל ובאוגוסט 1970 נסגרה יחנ"ט 755. יאיר דוד, סנאי ירוק, ישראל: הוצאה עצמית, 2022; גרסה מקוונת של הספר (לבעלי הרשאה), באתר "כותר" מדיה וקבצים בנושא SS.11 בוויקישיתוף דני שלום, טילי נ"ט SS.11 לחיל התותחנים, אנציקלופדיה יפעת לתולדות התעופה והחלל בישראל, עמ' 516–517.
SM UB-89

SM UB-89 הייתה צוללת גרמנית מטיפוס UB III בצי הקיסרי הגרמני במהלך מלחמת העולם הראשונה. הצוללת נבנתה על ידי AG Vulcan מהמבורג ולאחר קצת פחות משנה של בנייה, הושקה בהמבורג ב-22 בדצמבר 1917. UB-89 נכנסה לשירות נכנסה לשירות בצי הקיסרי הגרמני ב-25 בפברואר 1918 כ-SM UB-89 בפיקודו של קפיטן-לויטננט ולטר גודה. כמו כל הצוללות מטיפוס UB III, UB-89 נשאה 10 טורפדות והייתה חמושה בתותח סיפון 10.5 ס"מ (4.13 אינץ'). UB-89 נשאה צוות של עד 3 קצינים ו-31 מלחים והיה לה טווח שיוט של 7,120 מיילים ימיים (13,190 ק"מ). ל-UB-89 הייתה תפוסה של 510 טונות (500 טונות ארוכות) בזמן ששטה על פני השטח ו-640 טונות (630 טונות ארוכות) כשהיא בצלילה. המנועים שלה אפשרו לה לשוט במהירות של 13 קשרים (24 קמ"ש) על פני השטח ו-7.4 קשרים (13.7 קמ"ש) כשהיא בצלילה. UB-89 אבדה בהתנגשות עם הסיירת הקלה SMS פרנקפורט בקיל. שבעה אנשי צוות נספו בתאונה. ב-30 באוקטובר 1918 נמשתה הצוללת על ידי ספינת החילוץ SMS ציקלופ. ב-7 במרץ 1919, בדרך לכניעה, החלה UB-89 להיסחף ונגררה לימיודן. בשנת 1920, הצוללת נגרטה בדורדרכט.
Slash (אוטוביוגרפיה)

"Slash" הוא אוטוביוגרפיה מאת סלאש ואנטוני בוזה. רוב הספר מתרכז בעברו של סלאש בלהקת Guns N' Roses ויחסיו המורכבים עם סולן הלהקה, אקסל רוז. מסביר סלאש בספרו כי ההנהגה הכמעט דיקטטורית וחוסר היכולת של רוז להופיע ולהגיע לחזרות בזמן פגעו בלהקה וגרמו לעזיבת כל חברי הלהקה (מלבד דיזי ריד ורוז עצמו). בנוסף, כותב על שינוי הסגנון המוזיקלי של הלהקה שניסה לעשות רוז (ככל הנראה מתכוון לשינוי המופיע בשיר "Oh My God" משנת 1999). בנוסף, כותב באוטוביוגרפיה על ההופעה הראשונה של להקת Guns N' Roses בישראל. באוטוביוגרפיה שלו, מספר סלאש על הלהקות בהן היה חבר בשנות השמונים ואיחוד להקות L.A. Guns ו-Hollywood Rose, דבר שהוביל להקמת להקת Guns N' Roses, עזיבת הלהקה בשל ההנהגה הכמעט דיקטטורית של רוז, הקמת להקת Velvet Revolver עם חבריו ללהקת Guns N' Roses, דאף מק'אגן ומאט סורום והתמכרותו לסמי ההרואין והקוקאין.
Doin' It Right

"Doin' It Right" הוא שיר שנכתב ובוצע על ידי צמד המוזיקה האלקטרונית הצרפתי דאפט פאנק והמוזיקאי האמריקאי פנדה בר מלהקת אנימל קולקטיב. זהו שיר מתוך אלבום האולפן הרביעי של דאפט פאנק Random Access Memories משנת 2013, והיה האחרון שהוקלט עבור האלבום. השיר הופץ לתחנות רדיו אלטרנטיביות בארצות הברית ב-3 בספטמבר 2013 כסינגל השלישי מתוך Random Access Memories. לפני כן, הוא הופיע במצעדי תקליטים בצרפת, ארצות הברית ובריטניה עקב הורדות דיגיטליות של האלבום. "Doin' It Right" זכה לקבלת פנים ביקורתית חיובית, כאשר חלק מהמבקרים הגדירו אותו כהיצירה הטובה ביותר של הלהקה מתוך האלבום כולו. "Doin' It Right" היה השיר האחרון שהוקלט עבור Random Access Memories. נואה לנוקס, הידוע יותר בשם הבמה שלו פנדה בר, שמע לראשונה על דאפט פאנק דרך הווידאו קליפ של השיר "Around the World", שהכיר לו היבטים רבים של מוזיקת דאנס אלקטרונית. מאוחר יותר הוא ביקש מהצמד לעשות רמיקס לשיר של אנימל קולקטיב, אך הם סירבו. בקשה לעשות רמיקס לשיר סולו של פנדה בר נדחתה גם על ידי דאפט פאנק מכיוון שכבר לא היה להם עניין לעשות "דברים כאלה". עם זאת, הצמד שמר את פנדה בר בחשבון לשיתוף פעולה, והזמינו אותו לסשנים של Random Access Memories בפריז שנה וחצי לאחר מכן. תרומתו של לנוקס נרשמה בתוך חלון של שלושה ימים, מה שנוגד את גישתו הרגילה של העלאת רעיון במשך תקופה ארוכה. הוא סיפר כי לאחר שהמיקרופונים באולפן הוכנו ונבדקו קולו, הוא קיבל הוראה פשוט "לעשות משהו טוב". בתחילה ניסה כמה רעיונות, שאף אחד מהם לא הדהד בקבוצה באולפן. הרעיון שהפך ל-"Doin' It Right" עלה בשלב מאוחר מאוד של הסשנים מתוך גחמה, שדאפט פאנק הגיבו אליה בחיוב. לנוקס ציין כי כוונתו הייתה ליצור שיר שאינו של פנדה בר או דאפט פאנק, אלא "לפגוע במטרה שהייתה מושלמת בתוכנו. בהחלט הרגשתי שיצאתי מאזור הנוחות שלי, אבל בסופו של דבר על זה כל השיר". קרדיטים הותאמו מההערות של Random Access Memories. דאפט פאנק - הפקה, שירה, סינתיסייזר מודולרי פנדה בר - שירה מידע על היצירה "Doin' It Right" באתר מיוזיק בריינז מידע על היצירה "Doin' It Right" באתר Discogs סרטון השיר "Doin' It Right" באתר יוטיוב Clash Magazine Music News, Reviews & Interviews, ClashMusic, Track-By-Track: Daft Punk - Random Access Memories, Clash Magazine Music News, Reviews & Interviews, ‏2013-04-30 (באנגלית בריטית) Daft Punk revient avec "Random Access Memories", O, ‏2013-04-18 (בצרפתית) "Daft Punk | Random Access Memories | The Collaborators, Episode 5: Panda Bear", יוטיוב R. J. Cubarrubia, Panda Bear: Daft Punk Make Old Sound New, Rolling Stone, ‏2013-04-24 (באנגלית אמריקאית) Condé Nast, Daft Punk: Cover Story Outtakes, Pitchfork, ‏2013-05-15 (באנגלית אמריקאית) Random Access Memories (liner notes). Daft Punk. Columbia Records. 2013.
מקדש מוצא

מקדש מוצא (או מקדש תל מוצא) הוא מקדש שנמצא בחפירות ארכאולוגיות בתל מוצא. בשנים 1993–2003 נערכו שלוש עונות חפירה שבהן נחפר בתל מוצא שרידי יישוב מתקופת הברזל 2א', בערך מהמאה התשיעית לפנה"ס. בשנת 2012, במהלך חפירה ארכאולוגית שנערכה לרגל שדרוג כביש 1, נחשף מקדש וכלי פולחן מתקופה זו, כלומר זהו אתר פולחן שהתקיים לצד המקדש המרכזי בירושלים בתקופת בית ראשון. המקדש שהתגלה במוצא היה גדול לפחות כמו מקדש שלמה ושרד גם לאחר חורבן הבית. חוקרים ישראלים סבורים כי במקדש הונהג פולחן מעורב, יהודאי ואלילי, ומצביעים על דמיון אדריכלי למקדש בירושלים. עם זאת, לא ברור כיצד השתלב המקדש עם הממלכה הירושלמית. הממצאים עוררו שאלות רבות בקרב החוקרים, מדוע ישנו מקדש כה גדול בעיר שולית ביהודה, שלא נמצאת על הדרך הראשית - דרך גב ההר, ובמיקום קרוב אך לא קרוב מדי לירושלים. קיימת טענה כי המקדש נבנה כבית הבעל המוזכר בספר מלכים, על ידי מלך יהודה יהורם, בנו אחזיה בנו או עתליה אשתו, ונבנה מצד אחד מספיק קרוב לירושלים כדי להכניס את פולחן הבעל למרכז יהודה- בצורה המאפשרת גישה נוחה וקרובה למלך ולעובדי הבעל בירושלים, אך מספיק רחוק מירושלים כדי לא לעורר את זעמם של יהוידע הכהן, הכהנים והעם ביהודה, אשר התנגדו לפולחן הבעל, ובכך לא להסתכן במרד. לאחר השחתת בית הבעל, כמתואר במלכים, ייתכן שהוסב הבית למטרה אחרת אך חזר בהמשך לאתר פולחני כחלק מפולחן הבמות. לאחר חשיפה חוזרת של המקדש בשנת 2019, הציע החוקר עודד ליפשיץ כי קריית יערים המקראית היא בעצם במוצא, והזיהוי הביזנטי הנוכחי שלה שגוי. זיו ריינשטיין‏, ליד ירושלים: נחשף מקדש מימי בית המקדש הראשון שדומה למקדש שלמה, באתר וואלה, 3 בפברואר 2020 זיו ריינשטיין, מקדש וכלי פולחן מימי המקרא נחשפו במוצא, באתר ynet, 26 בדצמבר 2012 שועה קיסילביץ ועודד ליפשיץ, תל מוצא, באתר חדשות ארכיאולגיות, גליון 132 לשנת 2020, ‏26/03/2020
מרק תרד

מרק תרד (באנגלית: Spinach soup) הוא מרק שמכינים אותו באמצעות תרד כמרכיב עיקרי. המנה נפוצה ברחבי העולם, ניתן להכין אותו כמרק על בסיס ציר או על בסיס שמנת, וניתן לכנות את האחרון כ"מרק קרם תרד". ברפובליקה העממית של סין, מרק תרד וטופו מכונה גם "מרק ברקת ונפריט לבן". תרד וטופו מייצגים ברקת וירקן נפריט בהתאמה, וכך ניתן לכנות את מרק התרד עצמו "מרק ברקת". ניתן להשתמש בתרד טרי, משומר או קפוא, וניתן להשתמש בתרד שלם, מחית או קצוץ. מרכיבים נוספים יכולים לכלול בצל, בצל ירוק, גזר, סלרי, עגבניות, תפוח אדמה, מיץ לימון, שמן זית, תבלינים, מלח בישול ופלפל שחור. מרק תרד מוגש בדרך כלל חם, אבל יכול להיות מוגש גם כמרק קר. לפני ההגשה, ניתן להוסיף או לקשט אותו במרכיבים כמו שמנת חמוצה ו/או קרם פרש.   מרק תרד שמנת מתבשל מרק תרד עם קישוטים מרק תרד עם טופו מרק שום ירוק ותרד, בתוספת קרם פרש מרק חומעה עם תרד ותפוחי אדמה, בתוספתסמטנה מרק משחת סויה תרד מרק פטריוטי של שושלת סונג (סין) (גרסת תרד) קערה של מרק תרד וטופו נוסח סיני מרק כרוב רשימת מרקי שמנת רשימת מרקי ירקות רשימת מרקים מרק פטריוטי מרק חומעה מטבל תרד סלט תרד מרק ירקות מרק גרגיר הנחלים מדיה וקבצים בנושא מרק תרד בוויקישיתוף מרק תרד קרמי . אוכל טוב של BBC . Deh-Ta Hsiung; Nina Simonds (2001). The Food of China. London: bay books. p. 60. ISBN 9780681025844. Parkinson, Rhpnda (2003). The Everything Chinese Cookbook. Avon, MA: Adams Media. p. 63. ISBN 9781580629546.
מרק גרגיר הנחלים

מרק גרגיר הנחלים (באנגלית: Watercress soup) הוא מרק שמכינים אותו באמצעות גרגיר הנחלים וירקות עלים כמרכיב עיקרי. ניתן להכין את מרק גרגיר הנחלים כמרק שמנת או כמרק על בסיס ציר ירקות או ציר עוף. מרכיבים נוספים המשמשים להכנה יכולים לכלול ירקות כגון תפוחי אדמה, כרישה, תרד, סלרי ולפת, גבינה, חמאה, מיץ לימון, מלח בישול ופלפל שחור. ניתן להכין את מרק גרגיר הנחלים כמרק מחית על ידי ערבוב החומרים במעבד מזון. ניתן להגיש חם או קר וניתן לעטר אותו בקרם פרש, פרמזן מגוררת, שמן זית שמטופטף וגם עם עלי גרגיר הנחלים. מרק גרגיר נחלים ותרד מרק תפוחי אדמה וגרגר נחלים עם גבינה מגוררת, עגבנייה ואפונה מרק גרגיר הנחלים ביתי מרק גרגיר הנחלים מרק תרד מרק ירקות מדיה וקבצים בנושא מרק גרגיר הנחלים בוויקישיתוף מרק גרגיר הנחלים, באתר "בתיאבון"
טליה אילת

טליה אילת היא ספורטאית פאראלימפית בחתירה, נציגת ישראל במשחקים הפאראלימפיים פריז (2024). אילת מרותקת לכיסא גלגלים מגיל 18 בעקבות דימום פנימי בעמוד השדרה ולאחר תקופת שיקום באיטליה החלה להתאמן במרכז דניאל עמיחי ללימודי חתירה וימאות ובבית הלוחם. בצעירותה הייתה רקדנית והתחרתה בקפיצה לרוחק וריצה. השתתפה בתחרויות גביע העולם בקייאק משנת 2020, העפילה לראשונה לאליפות אירופה בשנת 2021 ולאליפות העולם בשנת 2022. בתחרויות גביע העולם זכתה בשלוש מדליות ארד בחתירות 200 מטר (2020, 2022) ו-500 מטר (2020). באליפות העולם 2023 שנערכה בגרמניה סיימה במקום השישי בזמן של 55.62 שניות והבטיחה את מקומה במשלחת הישראלית אל המשחקים הפאראלימפיים פריז (2024). חודש קודם לכן זכתה במדליית ארד באליפות אירופה בחתירת 200 מטר בזמן של 56.31 שניות. סתיו איפרגן, ראיון מיוחד | הרקדנית שהפכה לספורטאית פראלימפית: "החתירה החזירה לי את הזהות, העוצמה, היופי", באתר ynet, 18 בספטמבר 2022 ליאור ברטל, ‏חותרת אל המטרה: טליה אילת קוטפת הישגים בדרך למשחקים הפראלימפיים, באתר דבר העובדים בארץ ישראל, 30 באוגוסט 2022 Canoeing - Talia Eilat Talia EILAT (ISR) אברהם תשובה, חותרת הקיאקים הפראלימפית, טליה אילת, הבטיחה כרטיס לאולימפיאדת פריז, באתר ynet, 26 באוגוסט 2023 ‏שתי מדליות ארד לישראל באליפות אירופה הפראלימפית בקיאקים, באתר ספורט1, 30 ביולי 2023
קיכל

קיכל (ביידיש: קיכל; ברבים קיכלך וגם קיכלעך, הקטנה של השם קוכן=עוגה) הוא קרקר או עוגיה מתוקה במקצת במטבח היהודי. עשוי מביצים, קמח וסוכר, מרדדים את הבצק לשטוח וחותכים לצורות של עניבת פרפר. קיכלך מיוצרים גם מסחרית כמאפים יבשים בצורת עניבת פרפר ומפוזר עליהם סוכר. הם הוגשו באופן מסורתי בקידוש בבתי הכנסת לאחר תפילות השבת והיוו פעם גם את הקינוח הפופולרי בראש השנה. נראה כי קיכלך התפתחו במרכז או במזרח אירופה בקהילות אשכנזיות עד המאה ה-19, ולאחר מכן צברו פופולריות ברחבי העולם היהודי בכל הגולה דרך הגירות היהודים לרבות ההגירות במאה העשרים. הקידוש בבתי הכנסת האשכנזים של תחילת המאה העשרים התרכז סביב הקיכלך, דג מלוח ושנאפס. יהודים בדרום אפריקה עדיין מגישים קיכל עם הרינג קצוץ, הגשת קיכל היה נוהג נפוץ גם בבתי כנסת אמריקאים עד שנות ה-50. קיכלך אוכלים לפעמים עם סוג אחר של מתאבנים או בתוספת מלוחים. בשל המרקם הקל והאוורירי שלהן, העוגיות נקראות לפעמים "גורנישט", כלומר כְּלוּם, שׁוּם דָּבָר, מְאוּם. לקיכלך יש מוניטין של עוגייה יבשה ולעיתים קרובות טובלים אותם במשקה חם כמו תה. בהכנה עם קמח מצה ניתן לצרוך קיכלך גם במהלך חג הפסח. Nathan, Joan (2011-01-12). Joan Nathan's Jewish Holiday Cookbook (באנגלית). Knopf Doubleday Publishing Group. ISBN 978-0-307-77785-0. Levi, Yona (2019-12-15). "Is Kichel a Cracker or a Cookie?". aishcom (באנגלית). נבדק ב-2021-03-01. Kichels Recipe: Jewish Bow Tie Cookies Kichel Nathan, Joan (2002-09-04). "To the New Year, Southern Style". The New York Times (באנגלית אמריקאית). ISSN 0362-4331. נבדק ב-2022-05-29. "Folksongs. Patch, Patch, Kichelech! sung by Ruth Rubin". YIVO Archives. נבדק ב-2022-05-29. "Kichlach". Consulate of the General of Israel to the Mid-Atlantic. 1999. נבדק ב-2022-05-29. Koenig, Leah (2019). "Kichlach: History Lesson". The 100 most Jewish foods : a highly debatable list (באנגלית). Alana Newhouse, Stephanie Butnick, Noah Fecks, Joana Avillez, Gabriella Gershenson. New York: Artisan. p. 153. ISBN 978-1-57965-927-1. OCLC 1089264811. Riklin, Matt (21 ינו' 2021). "Go Eat Houston: Kichel, teiglach and marunchinos, oh my!". Jewish Herald-Voice. נבדק ב-2022-05-29. {{cite web}}: (עזרה) Mmm… kichelicious! Hoffmann, Wayne (2019). "Kichlach". The 100 most Jewish foods : a highly debatable list (באנגלית). Alana Newhouse, Stephanie Butnick, Noah Fecks, Joana Avillez, Gabriella Gershenson. New York: Artisan. p. 152. ISBN 978-1-57965-927-1. OCLC 1089264811.
האשה (מאכל)

הַאשֶה (בהולנדית: Hachée) הוא נזיד מהמטבח ההולנדי מסורתי המבוסס על קוביות בשר, דגים או עופות וירקות. האשה על בסיס בשר בקר, בצל, חמאת תפוחים, לחם או לחמנייה ודבר מה חומצי כלשהו (בדרך כלל חומץ או יין) היא דוגמה טיפוסית למטבח ההולנדי המסורתי. לרוטב הבשר הסמיך מוסיפים ציפורן ועלי דפנה. הנזיד מוגש בדרך כלל עם תפוחי אדמה. הולנדים עשויים לשלב מדי פעם האשי עם הוטספוט. המילה hachée בצרפתית פירושה קצוץ או טחון, בהיותו חלק העבר של הפועל hacher – לקצוץ או לטחון. Hachées תוארו במזנונים מימי הביניים, אם כי המתכון המדויק בדרך כלל אינו מתואר. מקורו של התבשיל כנראה בשימוש חוזר בבשר שבושל בסיר הולנדי (דומה לפויקה) יחד עם ירקות שהיו זמינים באותו הזמן. הוסיפו יין או חומץ כדי להפוך את הבשר לרך יותר. "Hachée (pronounced in the French way)" "37x Typisch Nederlandse eten. De beste gerechten". 12 בדצמבר 2021. {{cite web}}: (עזרה)
בשבארמק

בשבארמק (בקירגיזית: бешбармак; בבשקירית: бишбармаҡ; שפירושו "חמש אצבעות") היא מנה (מרק) מהמטבח המרכז אסיאתי. המרק ידוע גם בשם נארין (אנ') בשינג'יאנג, אוזבקיסטן, קירגיזסטן וקזחסטן, בשם טוראמה בקאראקלפאקסטן ובצפון הקווקז, בשם דוגראמה בטורקמניסטן, בשם קולאמה בבשקורטוסטן ובטטרסטן. זה אחד המאכלים הלאומיים העיקריים של קירגיזסטן וגם של קזחסטן. המונח בשבארמק פירושו כאמור "חמש אצבעות" מכיוון שנוודים אוכלים באופן מסורתי את המנה הזו בידיים. שם נוסף לבשבארמק בקירגיזית הוא tuuralgan et, שפירושו בשר מפורר/קצוץ. בשבארמק עשוי בדרך כלל מבשר מבושל קצוץ דק, מעורבב עם בצק (בדרך כלל אטריות ביצים) וצ'יק, שהוא רוטב בצל. הוא מוגש על פי רוב על מגש גדול, משותף לכמה אנשים מייד לאחר מרק השורפו, שהיא מנה ראשונה של מרק כבש המוגש בקערות הנקראות קֶזֶה. ניתן לבשל בשבארמק חגיגי יחד עם קאזי וסוג'וק. המטבח של מרכז אסיה התפתח במגבלות של חיי נוודים, כאשר אנשים היו תלויים לחלוטין בבעלי החיים שלהם. הדבר בא לידי ביטוי במנות מרכז אסיה, העשירות במוצרי בשר ובמוצרי חלב. ההגשה של בשבארמק ספוגה בטקסים. אם חיה, כמו כבשה, נשחטה לכבוד אורח, אז המארח מגיש ustukan, נתחי בשר שונים, לאנשים שונים, בהתאם למינם, לגילם ולדרגתם במבנה החברתי. כאות כבוד, לאנשים הוותיקים ביותר ולאורחים המכובדים ניתנים תמיד נתחי הבשר הטובים ביותר. באירועים מיוחדים, אורח הכבוד, הזכר הבכור או הזכר הצעיר ביותר, מקבל את הבאש, את ראש החיה, וחותך ממנו חתיכות, כדי לחלק לאנשים אחרים. לגבי יתרת החיה הגברים המבוגרים ביותר מקבלים את עצם הירך. הנשים המבוגרות והמכובדות ביותר מקבלות את עצם הזנב. הרגליים והכתפיים ניתנות למבוגרים הצעירים יותר, והעצמות הקטנות יותר שמורות לבעלת הבית. עמוד השדרה ניתן לילדים. בגרסה הקלאסית של בשבארמק, כפי שהיא מוכנה כיום בצפון קירגיזסטן, סכין טובה וחדה נדרשת כדי לחתוך דק את כל המרכיבים לפני שהם מונחים על הדסטרחאן (אזור או אמצעי האוכל כמו שולחן נמוך רו גבוה, שטיח וכדומה). המנה דורשת גם סיר להרתיח בו את הבשר והאטריות ביחד, ומערוך לגלגל את האטריות. בשבארמק מכינים תחילה מנתחי בשר שונים. בעונות חמות, בשבארמק נעשה בדרך כלל מבשר כבש. בצק האטריות עשוי מקמח, מים, ביצים ומלח, ונח 40 דקות. לאחר מכן מרדדים את הבצק דק מאוד, וחותכים לאטריות. מדיה וקבצים בנושא בשבארמק בוויקישיתוף Besh barmak (אורכב 04.03.2016 בארכיון Wayback Machine) "Beshbarmak: Five Finger Food". Edge : Kazakhstan (באנגלית). 2015-05-26. אורכב מ-המקור ב-2022-04-08. נבדק ב-2020-01-22. "Understanding Identity and Kyrgyz Cultural Values Through Food". National Geographic. Hays, Jeffrey. "KYRGYZ DISHES, RESTAURANTS AND SHEEP | Facts and Details". factsanddetails.com (באנגלית). נבדק ב-2020-01-22. "Beshbarmak | Traditional Meat Dish From Kazakhstan | TasteAtlas". www.tasteatlas.com. נבדק ב-2020-01-22. "Teorii de istorie culinară care ne dezamăgesc: borşul şi mujdeiul, singurele alimente cu adevărat româneşti. Micii inventaţi de Cocoşatu' – un mit urban". adevarul.ro (באנגלית). ארכיון מ-2015-07-31. נבדק ב-2021-08-26.
מארק ינובסקי

מארק ינובסקי (בגרמנית: Marek Janowski;‏ נולד ב-18 בפברואר 1939 בוורשה) הוא מנצח יליד פולין, שגדל בגרמניה ועשה את רוב הקריירה שלו בצרפת. ינובסקי שימש מנהל מוזיקלי בפרייבורג ומשנת 1973 עד 1979, כיהן כמנהל מוזיקלי באופרה של דורטמונד. משנת 2005 ינובסקי הוא אחד מ"טריומוויראט" של מנצחים על תזמורת פיטסבורג, עם סר אנדרו דייוויס ויאן פסקל טורטליה המספקים הדרכה אמנותית לתזמורת בהיעדר מנהל מוזיקלי יחיד. על פי אתר התזמורת, ינובסקי מתמקד ב"רפרטואר הליבה הגרמני". הוא הקליט מוזיקה משל בטהובן, וגנר, ברהמס, ובר וריכרד שטראוס, בין השאר. בקרוב הוא עתיד להפיק עם תזמורת פיטסבורג הקלטות חיות של היצירות הסימפוניות של ברהמס (ארבע הסימפוניות, שמונה מ"מחולות הונגריים" ו"וריאציות על נושא של היידן") לחברת ההקלטות טריטון. מדיה וקבצים בנושא מארק ינובסקי בוויקישיתוף מארק ינובסקי, במסד הנתונים הקולנועיים IMDb (באנגלית) מארק ינובסקי, באתר ספוטיפיי מארק ינובסקי, באתר AllMusic (באנגלית) מארק ינובסקי, באתר MusicBrainz (באנגלית) מארק ינובסקי, באתר Discogs (באנגלית) Marek Janowski biography at Intermusica Artists' Management agency Marek Janowski biography at the Pittsburgh Symphony]